b'\n_START_ARTICLE_\nSaved from the Titanic\n_START_SECTION_\nArgument\n_START_PARAGRAPH_\nEls pares de Dorothy i Jack, el seu prom\xc3\xa8s i sots-oficial de la marina, s\'assabenten de l\'enfonsament del Titanic en el que viatjava la seva filla i no saben si ha pogut sobreviure. Una vegada arribada a casa, els pot explicar en una s\xc3\xa8rie de flashbacks el que va succeir. Despr\xc3\xa9s de veure que la seva filla s\'ha salvat pels p\xc3\xa8ls, la mare de Dorothy demana al seu futur gendre que abandoni la marina, ja que sin\xc3\xb3 la seva futura esposa viur\xc3\xa0 amb un neguit constant. El prom\xc3\xa8s hi reflexiona i decideix que no pot abandonar la marina, ja que considera el seu deure servir al seu pa\xc3\xads. El pare accepta la seva decisi\xc3\xb3 beneint el matrimoni.\n_START_SECTION_\nProducci\xc3\xb3\n_START_PARAGRAPH_\nUna primera idea de produir un film sobre el Titanic va venir de Jules Brulatour, un dels productors de \xc3\x89clair Film Company que en aquell moment tenia un affair amb Dorothy Gibson. La productora va enviar un equip a filmar l\'arribada del RMS Carpathia, el vaixell que va rescatar la majoria dels n\xc3\xa0ufrags. Aquestes es van combinar amb escenes del capit\xc3\xa0 del Titanic Edward Smith al pont del RMS Olympic, amb imatges de la botadura del Titanic el 1911 i amb imatges que disposava la productora d\'icebergs. El 22 d\'abril es va estrenar el documental que va ser un gran \xc3\xa8xit._NEWLINE_La gran audi\xc3\xa8ncia aconseguida va conv\xc3\xa8ncer Brulatour de la possibilitat de capitalitzar el drama de l\'enfonsament amb una nova pel\xc2\xb7l\xc3\xadcula, aprofitant el fet que disposava d\'un testimoni directe d\'una supervivent de l\'enfonsament. El rodatge es va realizer als estudis de l\'\xc3\x89clair a Fort Lee i a bord d\'un vaixell de transport abandonat al port de Nova York i es va completar en una menys d\'un mes.  _NEWLINE_Gibson estava clarament traumatitzada i v\xc3\xa0ries vegades va esclatar en plors durant la filmaci\xc3\xb3,  ja que bona part del gui\xc3\xb3 era purament la seva pr\xc3\xb2pia experi\xc3\xa8ncia en el naufragi. Per afegir a l\'aire d\'autenticitat de la pel\xc2\xb7l\xc3\xadcula, fins i tot va portar la mateixa roba que va ser rescatada. L\'estructura de la pel\xc2\xb7l\xc3\xadcula pretenia ressaltar la credibilitat de la hist\xc3\xb2ria mitjan\xc3\xa7ant la integraci\xc3\xb3 de material documental i la pres\xc3\xa8ncia d\'una aut\xc3\xa8ntica supervivent com a "narradora". El p\xc3\xbablics havia vist anteriorment els supervivents del desastres nom\xc3\xa9s com a "objectes" que no coneixien, com a part d\'una hist\xc3\xb2ria explicada per alg\xc3\xba altre. Gibson, per contra, donava veu a una supervivent real. _NEWLINE_La pel\xc2\xb7l\xc3\xadcula va ser una de les primeres a utilitzar color. Malgrat que va ser filmada en blanc i negre majorit\xc3\xa0riament, dues escenes van ser filmades a color - l\'escena on apareix Dorothy tornant amb els seus pares despr\xc3\xa9s que sigui donada per morta, i l\'\xc3\xbaltima escena en la qual el seu pare beneeix el matrimoni de la seva filla.'